b'\n_START_ARTICLE_\nFinal Fantasy VII\n_START_SECTION_\nApie \xc5\xbeaidim\xc4\x85\n_START_PARAGRAPH_\n\xe2\x80\x9eFinal Fantasy VII\xe2\x80\x9c yra vieno \xc5\xbeaid\xc4\x97jo RPG \xc5\xbeaidimas. \xc5\xbdaidimo veiksmas vyksta ne\xc5\xbeemi\xc5\xa1koje planetoje (\xc5\xbeaidime vadinama tiesiog Planeta, i\xc5\xa1 \xc5\xbeaidimo papildym\xc5\xb3 \xc5\xbeinomas planetos vardas \xe2\x88\x92 Gaia). Planetos pasaulis vaizduojamas apokaliptiniu, ultramoderniu, kuriame beveik vis\xc4\x85 vald\xc5\xbei\xc4\x85 planetoje kontroliuoja viena pasaulin\xc4\x97 kompanija. Grup\xc4\x97 \xc5\xbeaid\xc4\x97jo valdom\xc5\xb3 heroj\xc5\xb3 meta i\xc5\xa1\xc5\xa1\xc5\xabk\xc4\xaf kompanijos monopoliui. \xc5\xbdaidimo siu\xc5\xbeetin\xc4\x97s linijos vaizduojamos daugelyje vaizdo intarp\xc5\xb3._NEWLINE_\xc5\xbdaidime pirm\xc4\x85kart \xe2\x80\x9eFinal Fantasy\xe2\x80\x9c serijoje panaudoti 3D modeliai. \xc5\xbdaidimo aplink\xc4\x85 galima suskirstyti \xc4\xaf pagrindinius 3 \xe2\x80\x9elangus\xe2\x80\x9c. Herojams atkeliavus \xc4\xaf \xe2\x80\x9emiest\xc4\x85\xe2\x80\x9c arba gyvenviet\xc4\x99 veiksmas vystomas valdant 3D modelius i\xc5\xa1 anksto generuotuose 2D vaizduose. Herojams patekus \xc4\xaf \xe2\x80\x9epasaulio\xe2\x80\x9c lang\xc4\x85 veiksmas vyksta 3D aplinkoje. Herojams susitikus su prie\xc5\xa1ininkais veiksmas persikelia \xc4\xaf \xe2\x80\x9ekovos lang\xc4\x85\xe2\x80\x9c, kuriame i\xc5\xa1 anksto generuotoje 2D vaizd\xc5\xb3 aplinkoje vyksta \xc5\xbeaid\xc4\x97jo valdom\xc5\xb3 heroj\xc5\xb3 kovos. Kovos scenos generuojamos automati\xc5\xa1kai, nepriklausomai kokioje vietoje herojai juda \xe2\x80\x9emiesto\xe2\x80\x9c ir \xe2\x80\x9epasaulio\xe2\x80\x9c languose. Kovos scenose vaizduojami detalesn\xc4\x97s grafikos lygio heroj\xc5\xb3 modeliai, kai \xe2\x80\x9epasaulio\xe2\x80\x9c ir \xe2\x80\x9emiesto\xe2\x80\x9c languose valdomi supaprastinti, kampuoti modeliai._NEWLINE_\xc5\xbdaidimo kovos scenose dalyvauja daugiausia tik 3 herojai, j\xc5\xb3 vis\xc5\xb3 veiksmai yra valdomi. Kovos eiga vykdoma per \xe2\x80\x9eMeniu\xe2\x80\x9c lang\xc4\x85, kuriame pasirenkamas herojaus atakos pob\xc5\xabdis (ataka ginklu, burtais, materija ar kovos b\xc5\xabtyb\xc4\x97s i\xc5\xa1\xc5\xa1aukimas, gynimosi poza ir pan.). Herojai ir prie\xc5\xa1ininkai vienas kit\xc4\x85 atakuoja paeiliui. \xc5\xbdaidimo pabaiga laikoma, kai kovos scenoje mir\xc5\xa1ta visi herojai. Mirus\xc4\xaf heroj\xc5\xb3 galima \xe2\x80\x9eprikelti\xe2\x80\x9c dar kovos eigoje burtais ar po kovos specialiomis prik\xc4\x97limo porcijomis. \xc4\xaeveikus vien\xc4\x85 \xc5\xbeaidimo \xe2\x80\x9ekambar\xc4\xaf\xe2\x80\x9c ar etap\xc4\x85, heroj\xc5\xb3 i\xc5\xa1naudoti \xe2\x80\x9egyvyb\xc4\x97s\xe2\x80\x9c ir magi\xc5\xa1k\xc5\xb3 gali\xc5\xb3 resursai atsistato \xc4\xaf maksimal\xc5\xb3 lyg\xc4\xaf. Kuo daugiau prie\xc5\xa1inink\xc5\xb3 yra nugalimi, tuo labiau did\xc4\x97ja herojaus \xe2\x80\x9epatirties lygis\xe2\x80\x9c, burt\xc5\xb3 gali\xc5\xb3, \xe2\x80\x9egyvyb\xc4\x97s\xe2\x80\x9c rezervai. Atitinkamai, \xc5\xbeaidimo eigoje stipr\xc4\x97ja prie\xc5\xa1ininkai, kuri\xc5\xb3 yra \xc4\xafvairi\xc5\xb3 r\xc5\xab\xc5\xa1i\xc5\xb3: nuo eilini\xc5\xb3 \xe2\x80\x9eShinra Inc.\xe2\x80\x9c kareivi\xc5\xb3 iki \xc4\xafvairiausi\xc5\xb3 pabais\xc5\xb3._NEWLINE_\xe2\x80\x9eFinal Fantasy VII\xe2\x80\x9c yra RPG \xc5\xbeaidimas. \xc5\xbdaid\xc4\x97jas gali tobulinti valdomus herojus savo pasirinktomis ypatyb\xc4\x97mis, ginklais ir pan., suteikdamas tik jiems b\xc5\xabding\xc5\xb3 gali\xc5\xb3 ir prana\xc5\xa1um\xc5\xb3. \xc5\xbdaidimo aplinkoje valdomas tik vienas herojus, kuris reprezentuoja kelet\xc4\x85 heroj\xc5\xb3 vienu metu. Kai kuriuose \xc5\xbeaidimo ta\xc5\xa1kuose galima pasirinkti i\xc5\xa1 esam\xc5\xb3 heroj\xc5\xb3, su kuriais toliau norima vystyti \xc5\xbeaidimo eig\xc4\x85. \xe2\x80\x9ePasaulio\xe2\x80\x9c lange galima naudotis pasaulio \xc5\xbeem\xc4\x97lapiu. Planetos pasaul\xc4\xaf sudaro keletas \xc5\xbeemyn\xc5\xb3, sal\xc5\xb3 ir vandenynas. \xc5\xbdaidime po pasaul\xc4\xaf galima jud\xc4\x97ti oro, vandens ir \xc5\xbeem\xc4\x97s specialiu, \xc5\xbeaidimo eigoje \xc4\xafgyjamu transportu. Taip pat, su \xe2\x80\x9eFinal Fantasy\xe2\x80\x9c serijai b\xc5\xabdingais Chocobo pauk\xc5\xa1\xc4\x8diais. \xc5\xbdaidime n\xc4\x97ra audio dialog\xc5\xb3, tik muzikinis garso takelis. Dialogai tarp \xc5\xbeaidim\xc5\xb3 veik\xc4\x97j\xc5\xb3 vaizduojami ekrane. \xc5\xbdaid\xc4\x97jas turi galimyb\xc4\x99 su \xc4\xafvairiais veik\xc4\x97jais juos t\xc4\x99sti arba nutraukti. Dialoguose galima su\xc5\xbeinoti svarbios \xc5\xbeaidimo siu\xc5\xbeeto informacijos, ta\xc4\x8diau jie gali b\xc5\xabti ir niekaip nesusij\xc4\x99 su siu\xc5\xbeetu.\n_START_SECTION_\nSepiroth\n_START_PARAGRAPH_\nSepiroth yra pagrindinis \xc5\xbeaidimo antagonistas. Jis buvo galingiausiu ir garsiausiu SOLDIER nariu. Cloud stojo \xc4\xaf SOLDIER tam, kad b\xc5\xabt\xc5\xb3 pana\xc5\xa1us \xc4\xaf j\xc4\xaf, tapt\xc5\xb3 Pirmos klas\xc4\x97s kariu. Sepiroth su\xc5\xbeinojo, kad n\xc4\x97ra \xc5\xbemogus, o \xe2\x80\x9eShinra Inc.\xe2\x80\x9c daktaro Hojo eksperiment\xc5\xb3 rezultatas, sukurtas i\xc5\xa1 Jenova genetin\xc4\x97s informacijos ir ilg\xc4\x85 laik\xc4\x85 veiktas Mako energija. Jis sumai\xc5\xa1tauja prie\xc5\xa1 \xe2\x80\x9eShinra Inc.\xe2\x80\x9c, nu\xc5\xbeudo prezident\xc4\x85 Shinra ir pasigrobia Jenov\xc4\x85 i\xc5\xa1 \xe2\x80\x9eShinra Inc.\xe2\x80\x9c b\xc5\xabstin\xc4\x97s. Cloud i\xc5\xa1 tamsios savo praeities nutuokia Sepiroth k\xc4\x97slus ir stengiasi jam sukliudyti.\n_START_SECTION_\nSiu\xc5\xbeetas\n_START_PARAGRAPH_\nMidgar miestas, neoficiali Planetos sostin\xc4\x97 su \xe2\x80\x9eShinra Inc.\xe2\x80\x9c centrine b\xc5\xabstine. Miestas laikosi ant keleto mil\xc5\xbeini\xc5\xa1k\xc5\xb3 piliori\xc5\xb3, o \xc5\xbeemiau pilori\xc5\xb3, u\xc5\xbenuodytame planetos pavir\xc5\xa1iuje yra vargingi kvartalai, vadinami sektoriais. Grup\xc4\x97 ekoterorist\xc5\xb3 AVALANCHE, vadovaujam\xc5\xb3 Barret, susprogdina \xe2\x80\x9eShinra Inc.\xe2\x80\x9c Mako reaktori\xc5\xb3, nes tiki, kad su \xc5\xa1iais reaktoriais kompanija naikina Planetos gyvybines galias. Prie terorist\xc5\xb3 prisijungia Cloud, kuris yra buv\xc4\x99s Shinra Inc. elitinio kovos padalinio SOLDIER narys ir parsisamdo u\xc5\xbeduo\xc4\x8diai. Po s\xc4\x97kmingo u\xc5\xbeduoties \xc4\xafvykdymo Cloud draug\xc4\x97 Tifa \xc4\xaftikina j\xc4\xaf prisid\xc4\x97ti prie sekan\xc4\x8dio reaktoriaus sprogdinimo. \xc5\xa0io reaktoriaus sprogdinimo metu paai\xc5\xa1k\xc4\x97ja, kad \xe2\x80\x9eShinra Inc.\xe2\x80\x9c prezidentas \xc5\xbeino apie ruo\xc5\xa1iam\xc4\x85 atentat\xc4\x85. Jis nekliudo AVALANCHE. Sprogimo metu Cloud nukrenta i\xc5\xa1 miesto \xc4\xaf varginguosius kvartalus, pataiko \xc4\xaf ba\xc5\xbeny\xc4\x8di\xc4\x85, kurioje susitinka Aeris. Cloud ir Aeris pab\xc4\x97ga nuo \xe2\x80\x9eShinra Inc.\xe2\x80\x9c specialaus padalinio TURKS, kurie ie\xc5\xa1ko Aeris._NEWLINE_Aeris parsiveda Cloud \xc4\xaf jos ir mamos namus, o po to lydi Cloud atgal \xc4\xaf sektori\xc5\xb3 7, kur yra AVALANCHE b\xc5\xabstin\xc4\x97, gyvena Barret. Pakeliui, sektoriuje 6 paai\xc5\xa1k\xc4\x97ja, kad Tif\xc4\x85 yra pagrob\xc4\x99s vietos nusikalt\xc4\x97li\xc5\xb3 \xe2\x80\x9ebosas\xe2\x80\x9c Don Corneo. Cloud ir Aeris i\xc5\xa1vaduoja Tif\xc4\x85 i\xc5\xa1 Don Corneo rank\xc5\xb3 ir i\xc5\xa1 jo su\xc5\xbeino, kad \xe2\x80\x9eShinra Inc.\xe2\x80\x9c prezidentas sugalvojo sunaikinti sektori\xc5\xb3 7, o kalt\xc4\x99 u\xc5\xbe sprogdinim\xc4\x85 suversti AVALANCHE, tuo nuteikdamas gyventojus prie\xc5\xa1 teroristus. Cloud, Tifa ir Aeris gr\xc4\xaf\xc5\xbeta \xc4\xaf sektori\xc5\xb3 7 ir randa Barret su draugais kovojant ties vir\xc5\xa1utinio miesto plok\xc5\xa1t\xc4\x99 laikan\xc4\x8diu pilioriumi. TURKS agentas Reno s\xc4\x97kmingai aktyvuoja pilioriaus susprogdinimo mechanizm\xc4\x85, o kitas agentas Tseng pagrobia Aeris. Vir\xc5\xa1utinio miesto plok\xc5\xa1t\xc4\x97 nukrenta ant sektoriaus 7 ir u\xc5\xbemu\xc5\xa1a visus ten gyvenusius. Aeris visgi sp\xc4\x97ja pasakyti, kad Barret dukt\xc4\x97 Marlene buvo laiku i\xc5\xa1vesta i\xc5\xa1 sektoriaus._NEWLINE_Barret, Tifa ir Cloud u\xc5\xbekopia \xc4\xaf miest\xc4\x85 ir \xc4\xafsiver\xc5\xbeia \xc4\xaf \xe2\x80\x9eShinra Inc.\xe2\x80\x9c centrin\xc4\x99 b\xc5\xabstin\xc4\x99. Jie i\xc5\xa1vaduoja Aeris ir susitinka gyv\xc5\xabn\xc4\x85, kodiniu pavadinimu Red XIII, su kuriuo ir Aeris nor\xc4\x97jo eksperimentuoti \xe2\x80\x9eShinra Inc.\xe2\x80\x9c daktaras Hojo. Herojai su\xc5\xbeino, kad Aeris kilusi i\xc5\xa1 mistini\xc5\xb3 i\xc5\xa1nykusi\xc5\xb3 Planetos b\xc5\xabtybi\xc5\xb3 ras\xc4\x97s, vadinamos ANCIENTS (arba Cetra). Red XIII prisijungia prie heroj\xc5\xb3, ta\xc4\x8diau jiems nepasiseka pab\xc4\x97gti i\xc5\xa1 \xe2\x80\x9eShinra Inc.\xe2\x80\x9c pastato. Herojai sulaikomi ir u\xc5\xbedaromi vienut\xc4\x97se. Nakt\xc4\xaf jie atranda, kad vienu\xc4\x8di\xc5\xb3 automatiniai spyn\xc5\xb3 mechanizmai nebeveikia. Jie randa i\xc5\xa1\xc5\xbeudytus sargybinius ir, sekdami kraujo p\xc4\x97dsakais, ateina \xc4\xaf \xe2\x80\x9eShinra Inc.\xe2\x80\x9c prezidento biur\xc4\x85, kuriame randa nu\xc5\xbeudyt\xc4\x85 prezident\xc4\x85 kardu. Cloud pasako, kad tai gal\xc4\x97jo padaryti tik Sepiroth, galingiausias SOLDIER karys, kuris buvo laikomas mirusiu. Sepiroth pagrob\xc4\x97 i\xc5\xa1 \xe2\x80\x9eShinra Inc.\xe2\x80\x9cpastato pavojing\xc4\x85 Jenov\xc4\x85 b\xc5\xabtyb\xc4\x99 ir kelia Planetai daug didesn\xc4\x99 gr\xc4\x97sm\xc4\x99 nei \xe2\x80\x9eShinra Inc.\xe2\x80\x9c Mako reaktoriai. Cloud ir draugai, persekiojami naujojo \xe2\x80\x9eShinra Inc.\xe2\x80\x9c prezidento Rufus pasi\xc5\xb3st\xc5\xb3 persekiotoj\xc5\xb3, palieka Midgar miest\xc4\x85. J\xc5\xb3 u\xc5\xbeduotis tampa keliauti po Planetos pasaul\xc4\xaf ir bandyti i\xc5\xa1 prad\xc5\xbei\xc5\xb3 su\xc5\xbeinoti, o po to ir sukliudyti Sepiroth k\xc4\x97slams. Cloud persekioja ir jo paties tamsios praeities prisiminimai \xe2\x80\xa6\n_START_SECTION_\nFinal Fantasy VII rinkinys\n_START_PARAGRAPH_\n\xe2\x80\x9eFinal Fantasy VII\xe2\x80\x9c rinkiniu vadinama grup\xc4\x97 v\xc4\x97liau sukurt\xc5\xb3 \xc5\xbeaidim\xc5\xb3, film\xc5\xb3 ir literat\xc5\xabros k\xc5\xabrini\xc5\xb3, kurie t\xc4\x99sia \xe2\x80\x9eFinal Fantasy VII\xe2\x80\x9c \xc5\xbeaidimo siu\xc5\xbeeto gijas ar pasakoja \xc4\xafvykius iki \xe2\x80\x9eFinal Fantasy VII\xe2\x80\x9c \xc4\xafvyki\xc5\xb3.'